title: 2004/858/EK: A Bizottság határozata (2004. december 15.) az 58/2003/EK tanácsi rendelet alkalmazásában a közegészségügy területén tett közösségi fellépés igazgatására Közegészségügyi Program Végrehajtó Hivatala néven végrehajtó hivatal létrehozásáról

text:
               16.12.2004

               HU

               Az Európai Unió Hivatalos Lapja

               L 369/73

      A BIZOTTSÁG HATÁROZATA

   (2004. december 15.)
   az 58/2003/EK tanácsi rendelet alkalmazásában a közegészségügy területén tett közösségi fellépés igazgatására Közegészségügyi Program Végrehajtó Hivatala néven végrehajtó hivatal létrehozásáról
   (2004/858/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (1) és különösen annak 3. cikke (1) bekezdésére,
   mivel:

               (1)

               Az 58/2003/EK rendelet a Bizottságra ruházza annak jogát, hogy az említett rendelet alapszabályával összhangban végrehajtó hivatalok létrehozásáról döntsön és azokat az egy vagy több közösségi programhoz kapcsolódó bizonyos feladatokkal bízza meg; ez a határozat nem sérti e rendelet alkalmazási területét.

               (2)

               A végrehajtó hivatal létrehozásának célja, hogy a Bizottság azon elsőrendű tevékenységeire és feladataira összpontosíthasson, amelyek nem kiszervezhetőek, mindamellett megtartsa a végrehajtó hivatalok által igazgatott fellépések ellenőrzését és a végső felelősséget.

               (3)

               A közegészségügyre vonatkozó közösségi cselekvési program igazgatása, amelyet a 2002. szeptember 23-i 1786/2002/EK európai parlamenti és tanácsi határozat (2) fogadott el, a technikai jellegű projektek politikai természetű döntéshozatal nélküli végrehajtására törekszik, és a projekt teljes futamideje alatt magas szintű műszaki és pénzügyi szakértelmet igényel.

               (4)

               A program végrehajtásával kapcsolatos feladatok végrehajtó hivatalra történő átruházását a Bizottság szervezeti egységeinek illetékessége alá tartozó programozási szakaszoknak a végrehajtó hivatalra bízott projektkivitelezéstől való világos elválasztásával lehetne megvalósítani.

               (5)

               Az ezirányú költség-haszon elemzés kimutatta, hogy egy végrehajtó hivatal létrehozása fokozná a közegészségügyi program megvalósításának hatékonyságát kevesebb költségráfordítás mellett. A program egyedi sajátosságaira építve a hangsúly a technikai feladatok átruházásán van, mivel a központi célkitűzés az említett közösségi program és a tagállami szakértők csoportjai közötti kapcsolatok elmélyítése.

               (6)

               A hivatal feladata, hogy a Bizottság által meghatározott célok szolgálatában és annak ellenőrzésével magas szintű szakértői véleményt szolgáltasson. A hivatal lehetővé teszi a program végrehajtásának optimalizálását a közegészségügyi kérdésekben szakképzett személyzet felvételének megkönnyítésével.

               (7)

               Hosszú távú feladatain túl a hivatal javítja a program végrehajtásának rugalmasságát. A hivatal éves munkaterve lehetővé tenné – tekintettel különösen a közegészségügyi program végrehajtására – az éves prioritások megvalósításának támogatását, amelyet a programbizottság véleményét követően a Bizottság tervez és határoz meg.

               (8)

               A hivatal által elért eredményeken alapuló igazgatás a szükséges koordinációs és ellenőrzési eljárások alkalmazásával egyszerűsítheti a Bizottság szervezeti egységeinél kidolgozott program kivitelezési módozatait. A Bizottság szervezeti egységei hasznosíthatják a hivatal technikai munkáit olyan módon, hogy megfelelően kidolgozzák azon feladatokat, amelyek politikai jellegű értékelést kívánhatnak. A Bizottság szervezeti egységei ezen túlmenően a program végrehajtásával járó azon feladatokat is elvégzik, amelyeket nem helyénvaló a hivatalra bízni.

               (9)

               A hivatal együttműködése a Bizottság szervezeti egységeivel, valamint az információterjesztés és hálózatfenntartás területén lévő különleges feladatainak ellátása a közegészségügy területén tett közösségi fellépés nyilvánosságát növelné.

               (10)

               Az e határozatban előírt intézkedések összhangban vannak a Végrehajtó Hivatalok Bizottsága véleményével,

         A KÖVETKEZŐKÉPPEN HATÁROZOTT:
   1. cikk
   A hivatal létrehozása
   (1)   A közegészségügyi közösségi program igazgatására végrehajtó hivatal (a továbbiakban: „hivatal”) létesült, amelynek alapszabályzatára nézve az 58/2003/EK rendelet irányadó.
   (2)   A hivatal neve: Közegészségügyi Program Végrehajtó Hivatala.
   2. cikk
   Székhely
   A hivatal székhelye Luxembourg.
   3. cikk
   A hivatal működési ideje
   A hivatal működése a 2005. január 1-jétől 2010. december 31-ig terjedő időszakra korlátozódik.
   4. cikk
   Célkitűzés és feladatok
   (1)   A hivatal feladata az 1786/2002/EK európai parlamenti és tanácsi határozattal létrehozott közegészségügyi közösségi program keretében (a továbbiakban: a „kerethatározat”) a program közösségi támogatására vonatkozó feladatok végrehajtása, a programértékelés és a jogszabályok vagy egyéb intézkedések betartásának felügyelete kivételével, amelyek kizárólag a Bizottság hatáskörébe tartoznak. Nevezetesen a következő feladatok hárulnak a hivatalra:

               a)

               a különleges projektekkel összefüggésben a közegészségügyi programciklus minden szakaszának igazgatása a Bizottság által elfogadott 1786/2002/EK határozat és az abban előírt munkaterv alapján, valamint a szükséges ellenőrzések végrehajtása megfelelő, a Bizottság felhatalmazó jogi aktusa alapján hozott határozatok elfogadásával;

               b)

               a költségvetési bevételek és kiadások végrehajtására irányuló jogi aktusoknak, valamint a Bizottság felhatalmazása alapján minden, a közegészségügyi program igazgatásához szükséges intézkedésnek az elfogadása, különös tekintettel azokra az intézkedésekre, amelyek a megbízások és támogatások odaítélésével állnak összefüggésben;

               c)

               logisztikai, tudományos és technikai támogatás, különösen a technikai értekezletek (szakértői munkacsoportok igazgatása), előkészítő tanulmányok, előadások és konferenciák szervezése.

         (2)   A Bizottság felhatalmazó határozatát, amely részletesen megállapítja a hivatalra bízott összes feladatot, tájékoztatás céljával a Végrehajtó Hivatalok Bizottságának rendelkezésére bocsátják.
   5. cikk
   Szervezeti felépítés
   (1)   A hivatal a Bizottság által kijelölt igazgatótanács és igazgató irányítása alatt áll.
   (2)   Az igazgatótanács tagjainak kinevezése két évre szól.
   (3)   A hivatal igazgatóját négy évre nevezik ki.
   6. cikk
   Támogatás
   A hivatal az Európai Közösségek általános költségvetésében szereplő és a közegészségügyi program pénzügyi kiutalásából származó támogatásban részesül.
   7. cikk
   Ellenőrzés és jelentéstétel
   A hivatal a Bizottság ellenőrzése alatt áll, és a rábízott programok végrehajtásáról rendszeres jelentéstétellel tartozik a felhatalmazó jogi aktus által meghatározott módozatok és gyakoriság szerint.
   8. cikk
   A működési költségvetés végrehajtása
   A hivatal költégvetésének végrehajtása a típusú költségvetési rendelet (3) rendelkezései szerint zajlik.

      Kelt Brüsszelben, 2004. december 15-én.

            a Bizottság részéről

         Markos KYPRIANOU

            a Bizottság tagja

      (1)  HL L 11., 2003.1.16., 1. o.

      (2)  HL L 271., 2002.10.9., 1. o. A legutóbb a 786/2004/EK határozattal (HL L 138., 2004.4.30., 7. o.) módosított határozat.

      (3)  A közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló 58/2003/EK tanácsi rendelet alkalmazásában a végrehajtó hivatalok pénzügyi szabályzásáról szóló, 2004. szeptember 21-i 1653/2004/EK bizottsági rendelet (HL L 297., 2004.9.22., 6. o.)


title: A Tanács (EU) 2017/562 határozata (2017. március 21.) a Régiók Bizottságának a Portugál Köztársaság által javasolt egy póttagja kinevezéséről

text:
               25.3.2017

               HU

               Az Európai Unió Hivatalos Lapja

               L 80/32

         A TANÁCS (EU) 2017/562 HATÁROZATA
   (2017. március 21.)
   a Régiók Bizottságának a Portugál Köztársaság által javasolt egy póttagja kinevezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel a portugál kormány javaslatára,
   mivel:

               (1)

               A Tanács 2015. január 26-án, 2015. február 5-én, illetve 2015. június 23-án elfogadta a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 (1), (EU) 2015/190 (2), illetve (EU) 2015/994 (3) határozatot.

               (2)

               Rodrigo VASCONCELOS DE OLIVEIRA hivatali idejének lejártát követően a Régiók Bizottsága egy póttagjának helye megüresedett,

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2020. január 25-ig, a Régiók Bizottsága póttagjává nevezi ki a következő személyt:

               —

               Rui Jorge DA SILVA LEITE DE BETTENCOURT, Secretário Regional Adjunto da Presidência para as Relações Externas do Governo Regional dos Açores.

         2. cikk
   Ez a határozat az elfogadásának napján lép hatályba.

      Kelt Brüsszelben, 2017. március 21-én.

            a Tanács részéről

            az elnök

         E. SCICLUNA

      (1)  A Tanács (EU) 2015/116 határozata (2015. január 26.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).

      (2)  A Tanács (EU) 2015/190 határozata (2015. február 5.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 31., 2015.2.7., 25. o.).

      (3)  A Tanács (EU) 2015/994 határozata (2015. június 23.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 159., 2015.6.25., 70. o.).


title: 2004/511/EK:A Tanács határozata (2004. június 10.) a ciprusi kérdés rendezése esetén a ciprusi nép európai parlamenti képviseletéről

text:
               12.6.2004

               HU

               Az Európai Unió Hivatalos Lapja

               L 211/22

      A TANÁCS HATÁROZATA

   (2004. június 10.)
   a ciprusi kérdés rendezése esetén a ciprusi nép európai parlamenti képviseletéről
   (2004/511/EK)
   Az EURÓPAI UNIÓ TANÁCSA
   tekintettel a 2003-as csatlakozási okmányhoz fűzött Ciprusra vonatkozó tizedik jegyzőkönyvre és különösen annak 4. cikkére,
   tekintettel a Bizottság javaslatára,
   mivel:

               (1)

               Az Európai Tanács több ízben aláhúzta, hogy határozottan előnyben részesítené egy újraegyesített Ciprus csatlakozását. A ciprusi kérdés átfogó rendezésére és a sziget újraegyesítésére mostanáig még nem került sor.

               (2)

               Az Európai Közösséget létrehozó szerződés 189. cikke szerint az Európai Parlament a Közösségben egyesült államok népeinek képviselőiből áll. Az Európai Parlament tagjait közvetlen és általános választójog alapján választják az Európai Közösséget létrehozó szerződés 190. cikkével, az Európai Atomenergia Közösséget létrehozó szerződés 108. cikkével, valamint a 2002/772/EK, Euratom tanácsi rendelettel módosított (1) 76/787/ESZAK, EGK, Euratom tanácsi rendelethez (2) (a továbbiakban: „1976-os okmány”) fűzött, az Európai Parlament tagjainak közvetlen és általános választójog alapján történő megválasztásáról szóló okmánnyal összhangban.

               (3)

               A következő, 2004 és 2009 közötti időszakra az Európai Parlament tagjainak megválasztására 2004. június 10-13-án kerül sor. A 2003-as csatlakozási okmány 11. cikke szerint a 2004 és 2009 közötti időszak kezdetekor a cipruson választott képviselők száma hat. A 2004 és 2009 közötti időszakra szóló választásokat azonban nem tartják meg Ciprus azon részén, amely felett a Ciprusi Köztársaság kormánya nem gyakorol tényleges ellenőrzést.

               (4)

               Az összes ciprusi lakos képviseletének és választójogának biztosítása érdekében egy átfogó rendezés esetén szükséges rendelkezni a ciprusi nép 2004 júniusában vagy a rákövetkező választáson az Európai Parlamentbe választott képviselői mandátumának idő előtti megszűnéséről és szükséges rendkívüli választásokat tartani egész Cipruson az Európai Parlament mandátumának fennmaradó idejére vonatkozóan.

         A KÖVETKEZŐKÉPPEN HATÁROZOTT:
   1. cikk
   A ciprusi kérdés átfogó rendezésének hatályba lépése esetén – eltérve az EK-Szerződés 190. cikke (3) bekezdésétől, valamint az 1976-os okmány 5. cikkétől, 10. cikkének (1) bekezdésétől, és 11. cikkének (2) bekezdésétől – a következő rendelkezéseket kell alkalmazni:

               a)

               A ciprusi nép Európai Parlamentbe választott képviselőinek hivatali ideje véget ér a (b) pontban említett választásokat követő első európai parlamenti ülés megnyitásakor.

               b)

               A ciprusi nép európai parlamenti képviselőinek a 2004 és 2009 közötti, vagy bármelyik rákövetkező időszakra megválasztott Európai Parlament mandátumának fennmaradó idejére történő rendkívüli választását egész Cipruson a közösségi vívmányok alkalmazásának felfüggesztését visszavonó első határozatnak a Tanács általi, a 2003-as csatlakozási okmányhoz fűzött tizedik jegyzőkönyv 1. cikkének (2) bekezdésével összhangban történő elfogadása utáni négy hónapos időszak végét követő vasárnapon kell megtartani.

               c)

               A (b) pontban említett választások alkalmával megválasztott európai parlamenti tagok hivatali ideje a (b) pontban említett választásokat követő első európai parlamenti ülés megnyitásakor veszi kezdetét, és a rákövetkező európai parlamenti választást követő első európai parlamenti ülés megnyitásakor ér véget.

         2. cikk
   E határozat az Európai Unió Hivatalos Lapjában való közzétételének napját követő napon lép hatályba.

      Kelt Luxemburgban, 2004. június 10-én.

            a Tanács részéről

         D. AHERN

            az elnök

      (1)  HL L 283., 2002.10.21., 1. o.

      (2)  HL L 278., 1976.10.8., 1. o.


title: A Tanács 2014/400/KKBP határozata ( 2014. június 26. ) az Európai Unió koszovói különleges képviselője megbízatásának meghosszabbításáról

text:
               27.6.2014

               HU

               Az Európai Unió Hivatalos Lapja

               L 188/68

         A TANÁCS 2014/400/KKBP HATÁROZATA
   (2014. június 26.)
   az Európai Unió koszovói (1) különleges képviselője megbízatásának meghosszabbításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 31. cikke (2) bekezdésére és 33. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2012. január 25-én elfogadta a 2012/39/KKBP határozatot (2), amelyben Samuel ŽBOGAR-t nevezte ki az Európai Unió koszovói különleges képviselőjévé (EUKK). Az EUKK megbízatása 2014. június 30-án lejár.

               (2)

               Az EUKK megbízatását további 8 hónapra meg kell hosszabbítani.

               (3)

               Az EUKK a megbízatását olyan helyzetben látja el, amely rosszabbodhat, és amely akadályozhatja az Unió külső tevékenységének tekintetében a Szerződés 21. cikkében meghatározott célkitűzések elérését,

         ELFOGADTA EZT A HATÁROZATOT:
   1. cikk
   Az Európai Unió különleges képviselője
   A Tanács 2015. február 28-ig meghosszabbítja Samuel ŽBOGAR-nak mint az Európai Unió koszovói különleges képviselőjének (EUKK) a megbízatását. A Tanács határozhat úgy, hogy az EUKK megbízatását korábban megszünteti a Politikai és Biztonsági Bizottság (PBB) értékelése és az Unió külügyi és biztonságpolitikai főképviselőjének (főképviselő) javaslata alapján.
   2. cikk
   Politikai célkitűzések
   Az EUKK megbízatása az Unió koszovói politikai célkitűzésein alapul. E célkitűzések közé tartoznak a következők: vezető szerep vállalása egy stabil, életképes, békés, demokratikus és többnemzetiségű Koszovó megteremtésének előmozdításában; a térség stabilitásának megszilárdítása, valamint hozzájárulás a regionális együttműködéshez és a Nyugat-Balkán országainak jószomszédi kapcsolatához; a jogállamiság mellett, valamint a kisebbségek és a kulturális és vallási örökség védelme mellett elkötelezett Koszovó támogatása; továbbá Koszovó Unió irányában történő előrehaladásának támogatása a térséggel kapcsolatos európai perspektívával összhangban és a vonatkozó tanácsi következtetéseknek megfelelően.
   3. cikk
   Megbízatás
   A politikai célkitűzések megvalósítása érdekében az EUKK megbízatása a következő:

               a)

               felajánlja az Unió tanácsadását és támogatását a politikai folyamat előmozdításához;

               b)

               elősegíti az Unió átfogó politikai koordinációját Koszovóban;

               c)

               erősíti Koszovóban az uniós jelenlétet és biztosítja annak koherenciáját és hatékonyságát;

               d)

               helyi politikai iránymutatást nyújt az Európai Unió koszovói jogállamiság-missziója (EULEX KOSOVO) vezetőjének, többek között a végrehajtói feladatokhoz kapcsolódó kérdések politikai vonatkozásai tekintetében;

               e)

               biztosítja a koszovói uniós fellépés következetességét és egységességét, ideértve azt is, hogy helyi szintű iránymutatással segíti az EULEX KOSOVO feladatainak átadását;

               f)

               a térséggel kapcsolatos európai perspektívával összhangban támogatja Koszovónak az Unió irányában történő előrehaladását, mégpedig a lakosságot célzó kommunikáció és uniós tájékoztató tevékenységek révén, amelyek célja annak biztosítása, hogy a koszovói lakosság jobban megértse és támogassa az Unióval kapcsolatos ügyeket, az EULEX KOSOVO munkáját is beleértve;

               g)

               a vonatkozó intézményi hatáskörökkel és feladatokkal összhangban nyomon követi, segíti és előmozdítja a politikai, gazdasági és európai prioritásokkal kapcsolatos eredményeket;

               h)

               az Unió emberi jogi politikájával és emberi jogi iránymutatásaival összhangban hozzájárul az emberi jogok és az alapvető szabadságok tiszteletben tartásának kialakításához és megszilárdításához Koszovóban, többek között a nők és a gyermekek, valamint a kisebbségek védelme tekintetében is;

               i)

               segíti az Unió közvetítésével Belgrád és Pristina között zajló párbeszédet.

         4. cikk
   A megbízatás végrehajtása
   (1)   Az EUKK felel a megbízatásnak a főképviselő felügyelete mellett történő végrehajtásáért.
   (2)   A PBB kiemelt kapcsolatot tart fenn az EUKK-val, és egyben az EUKK elsődleges kapcsolattartója a Tanács felé. A PBB – a megbízatás keretein belül és a főképviselő hatáskörének sérelme nélkül – stratégiai iránymutatást és politikai irányítást nyújt az EUKK számára.
   (3)   Az EUKK szorosan együttműködik az Európai Külügyi Szolgálattal (EKSZ) és annak megfelelő szervezeti egységeivel.
   5. cikk
   Finanszírozás
   (1)   Az EUKK megbízatásával kapcsolatos kiadások fedezésére szánt pénzügyi referenciaösszeg a 2014. július 1-jétől2015. február 28-ig terjedő időszakra 1 450 000 EUR.
   (2)   A kiadásokat az Unió általános költségvetésére vonatkozó eljárásokkal és szabályokkal összhangban kell kezelni. Szerződéskötésre a nyugat-balkáni régió országainak állampolgárai is pályázhatnak.
   (3)   A kiadások kezelése az EUKK és a Bizottság közötti szerződés tárgyát képezi. Az EUKK minden kiadásról köteles elszámolni a Bizottságnak.
   6. cikk
   A csoport létrehozása és összetétele
   (1)   Külön személyzetet kell kijelölni arra, hogy segítse az EUKK-t megbízatása végrehajtásában, valamint abban, hogy hozzájáruljon a koszovói uniós szerepvállalás átfogó koherenciájához, láthatóságához és hatékonyságához. Megbízatása és a rendelkezésre álló megfelelő pénzügyi eszközök keretein belül az EUKK felel a csoportjának létrehozásáért. A csoportnak rendelkeznie kell a megbízatás keretében szükséges speciális szakpolitikai ismeretekkel. Az EUKK folyamatosan és haladéktalanul tájékoztatja a Tanácsot és a Bizottságot a csoport összetételéről.
   (2)   A tagállamok, az Unió intézményei és az EKSZ javaslatot tehetnek az EUKK munkáját segítő személyzet kirendelésére. Az ilyen kirendelt személyzet javadalmazását az érintett tagállam, az Unió érintett intézménye vagy az EKSZ fedezi. Az EUKK mellé a tagállamok által az Unió intézményeihez vagy az EKSZ-hez kiküldött szakértőket is ki lehet helyezni. A szerződéses nemzetközi alkalmazottaknak a tagállamok állampolgárainak kell lenniük.
   (3)   A kirendelt személyzet minden tagja a küldő tagállam, a küldő uniós intézmény vagy az EKSZ adminisztratív fennhatósága alatt marad, és az EUKK megbízatásának érdekében jár el és végzi feladatát.
   7. cikk
   Az EUKK és annak személyzete részére biztosított kiváltságok és mentességek
   Az EUKK és személyzete feladatának elvégzéséhez, illetve a zökkenőmentes működéshez szükséges kiváltságokról, mentességekről és egyéb garanciákról – adott esetben – a fogadó felekkel kell megállapodni. Ehhez a tagállamok és az EKSZ minden szükséges támogatást megadnak.
   8. cikk
   Az EU-minősített adatok biztonsága
   (1)   Az EUKK és csoportjának tagjai tiszteletben tartják a 2013/488/EU tanácsi határozatban (3) megállapított biztonsági elveket és minimumszabályokat.
   (2)   A főképviselő jogosult a fellépés céljára készült EU-minősített adatokat és dokumentumokat „CONFIDENTIEL UE/EU CONFIDENTIAL” szintig a NATO/KFOR részére – az EU-minősített adatok védelmére vonatkozó biztonsági szabályoknak megfelelően – átadni.
   (3)   Az EUKK operatív igényeivel összhangban a főképviselő jogosult a fellépés céljára készült EU-minősített adatokat és dokumentumokat „RESTREINT UE/EU RESTRICTED” szintig az Egyesült Nemzetek Szervezete (ENSZ) és az Európai Biztonsági és Együttműködési Szervezet (EBESZ) részére – az EU minősített adatok védelmére vonatkozó biztonsági szabályoknak megfelelően – átadni. E célból helyi rendelkezéseket kell megállapítani.
   (4)   A főképviselő jogosult az e határozathoz csatlakozó harmadik felek részére a fellépéssel kapcsolatos, a Tanács eljárási szabályzata (4) 6. cikkének (1) bekezdése értelmében szakmai titoktartási kötelezettség hatálya alá tartozó tanácsi tanácskozásokra vonatkozó, nem minősített uniós dokumentumokat átadni.
   9. cikk
   Hozzáférés az információkhoz és logisztikai támogatás
   (1)   A tagállamok, a Bizottság és a Tanács Főtitkársága biztosítják, hogy az EUKK minden releváns információhoz hozzáférjen.
   (2)   Az esettől függően az uniós küldöttség és/vagy a tagállamok logisztikai segítséget nyújtanak a térségben.
   10. cikk
   Biztonság
   Az EUKK – a Szerződés V. címe szerint az Unión kívül műveleti minőségben alkalmazott személyi állomány biztonságára vonatkozó uniós politikának megfelelően – a megbízatásával és a hatáskörébe tartozó terület biztonsági helyzetével összhangban meghoz minden ésszerűen megvalósítható intézkedést a közvetlenül az irányítása alá tartozó személyzet biztonsága érdekében, különösen az alábbiakat:

               a)

               az EKSZ iránymutatása alapján biztonsági tervet dolgoz ki, amely többek között konkrét fizikai, szervezeti és eljárási biztonsági intézkedéseket tartalmaz, szabályozza a személyzet biztonságos bejutását a hatáskörébe tartozó területre és a hatáskörébe tartozó területen belüli biztonságos mozgását, továbbá kiterjed a biztonsági események kezelésére, valamint tartalmazza a misszió vészhelyzeti intézkedési és evakuálási tervét;

               b)

               biztosítja, hogy az Unió területén kívülre telepített teljes személyi állomány rendelkezzen a hatáskörébe tartozó területen fennálló körülmények által megkövetelt, magas kockázat elleni biztosítással;

               c)

               biztosítja, hogy csoportjának az Unión kívülre telepítendő valamennyi tagja – a helyi szerződéses személyzetet is beleértve – megfelelő, a hatáskörébe tartozó terület biztonsági minősítéséhez igazodó biztonsági képzésben részesüljön a földrajzi területre való megérkezése előtt vagy az érkezéskor;

               d)

               biztosítja, hogy a rendszeres biztonsági értékeléseket követően tett ajánlásokat végrehajtsák, valamint az elért eredményekről szóló jelentések és a megbízatás végrehajtásáról szóló jelentések keretében írásban beszámol a főképviselőnek, a Tanácsnak és a Bizottságnak ezen ajánlások végrehajtásáról és az egyéb biztonsági kérdésekről.

         11. cikk
   Jelentéstétel
   Az EUKK rendszeresen jelentést tesz a főképviselőnek és a PBB-nek. Az EUKK szükség szerint tanácsi munkacsoportoknak is jelentést tesz. A rendszeres jelentéseket a COREU-hálózaton keresztül kell terjeszteni. Az EUKK jelentést tehet a Külügyek Tanácsának. A Szerződés 36. cikkének megfelelően az EUKK részt vehet az Európai Parlamentnek nyújtandó tájékoztatásban.
   12. cikk
   Koordináció
   (1)   Az Unió politikai céljainak elérése érdekében az EUKK hozzájárul az Unió tevékenységeinek egységéhez, összhangjához és hatékonyságához, és elősegíti annak biztosítását, hogy valamennyi uniós eszközt és tagállami intézkedést koherens módon alkalmazzanak. Az EUKK tevékenységét össze kell hangolni a Bizottság, valamint adott esetben a térségben működő többi EUKK tevékenységével. Az EUKK rendszeresen tájékoztatja a tagállamok külképviseleteit és az Unió küldöttségeit.
   (2)   A helyszínen az EUKK szoros kapcsolatot tart fenn az Unió régióbeli küldöttségeinek vezetőivel és a tagállamok külképviseleteinek vezetőivel. Az uniós küldöttségek vezetői és a tagállamok külképviseleteinek vezetői minden tőlük telhetőt megtesznek annak érdekében, hogy segítsék az EUKK-t megbízatásának végrehajtásában. Az EUKK helyi politikai iránymutatást nyújt az EULEX KOSOVO vezetőjének, többek között a végrehajtói feladatokhoz kapcsolódó kérdések politikai vonatkozásai tekintetében is. Az EUKK és a polgári műveleti parancsnok szükség szerint konzultációt folytat egymással.
   (3)   Az EUKK az érintett helyi szervekkel és a helyszínen jelen lévő egyéb nemzetközi és regionális szereplőkkel is kapcsolatot tart fenn.
   (4)   A magas szintű közös helyzetismeret és -értékelés elérése érdekében az EUKK – a helyszínen tevékenykedő egyéb uniós szereplőkkel együtt – biztosítja az információknak a műveleti területen jelen lévő uniós szereplők közötti terjesztését és megosztását.
   13. cikk
   A követelésekkel kapcsolatos segítségnyújtás
   Az EUKK és személyzete segítséget nyújtanak a korábbi koszovói EUKK-k megbízatásával összefüggésben felmerült követelések és kötelezettségek megválaszolásához és ilyen céllal adminisztratív támogatást, valamint hozzáférést biztosítanak a vonatkozó iratokhoz.
   14. cikk
   Felülvizsgálat
   E határozat végrehajtását, valamint az érintett régióra irányuló egyéb uniós hozzájárulásokkal való összhangját rendszeresen felül kell vizsgálni. Az EUKK 2014. november végéig átfogó jelentést nyújt be a főképviselőnek, a Tanácsnak és a Bizottságnak a megbízatás végrehajtásáról.
   15. cikk
   Hatálybalépés
   Ez a határozat az elfogadásának napján lép hatályba.
   Ezt a határozatot 2014. július 1-jétől kell alkalmazni.

      Kelt Brüsszelben, 2014. június 26-án.

            a Tanács részéről

            az elnök

         E. VENIZELOS

      (1)  Ez a megnevezés nem érinti a jogállással kapcsolatos álláspontokat, továbbá összhangban van az 1244 (1999) ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.

      (2)  HL L 23., 2012.1.26., 5. o.

      (3)  A Tanács 2013. szeptember 23-i 2013/488/EU határozata az EU-minősített adatok védelmét szolgáló biztonsági szabályokról (HL L 274., 2013.10.15., 1. o.)

      (4)  A Tanács 2009. december 1-jei 2009/937/EU határozata a Tanács eljárási szabályzatának elfogadásáról (HL L 325., 2009.12.11., 35. o.).


title: A Tanács 2009/1012/KKBP határozata ( 2009. december 22. ) a fegyverkivitel ellenőrzésének és a 2008/944/KKBP közös álláspont elveinek és szempontjainak harmadik országokban való előmozdítása érdekében folytatott uniós tevékenység támogatásáról

text:
               29.12.2009

               HU

               Az Európai Unió Hivatalos Lapja

               L 348/16

      A TANÁCS 2009/1012/KKBP HATÁROZATA

   (2009. december 22.)
   a fegyverkivitel ellenőrzésének és a 2008/944/KKBP közös álláspont elveinek és szempontjainak harmadik országokban való előmozdítása érdekében folytatott uniós tevékenység támogatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 26. cikke (2) bekezdésére és 31. cikke (1) bekezdésére,
   mivel:

               (1)

               1997. június 26-án a Tanács elfogadta a hagyományos fegyverek tiltott kereskedelmének megelőzésére és leküzdésére irányuló EU-programot, amely arra kötelezi az EU-t és tagállamait, hogy összehangolt cselekvéssel támogassanak más országokat a tiltott fegyverkereskedelem megelőzésében és az ellene folytatott küzdelemben.

               (2)

               2008. december 8-án a Tanács elfogadta a katonai technológia és felszerelések kivitelének ellenőrzésére vonatkozó közös szabályok meghatározásáról szóló 2008/944/KKBP közös álláspontot (1), amely nyolc kritériumot határoz meg a hagyományos fegyverek kivitelével kapcsolatban, létrehoz egy az elutasításokra vonatkozó értesítési és konzultációs mechanizmust, és magában foglal egy, a fegyverkivitelről szóló éves uniós jelentés közzétételén keresztül az átláthatóságot szolgáló eljárást. A közös álláspont jelentősen hozzájárul a nemzeti fegyverexport-ellenőrzési politikák harmonizálásához, és annak elveit és kritériumait több harmadik ország hivatalosan elfogadta.

               (3)

               A 2008/944/KKBP közös álláspont 11. cikke szerint a tagállamok minden igyekezetükkel törekednek arra, hogy a fegyvereket exportáló egyéb országokat is ösztönözzék a közös álláspont kritériumainak alkalmazására.

               (4)

               Az állam- és kormányfők által 2003. december 12-én elfogadott Európai Biztonsági Stratégia öt kulcsfontosságú kihívást sorol fel, melyekkel az EU-nak a hidegháborút követően kialakult környezetben szembe kell néznie: a terrorizmus, a tömegpusztító fegyverek elterjedése, a regionális konfliktusok, az állam összeomlása és a szervezett bűnözés. A hagyományos fegyverek ellenőrizetlen forgalma következményeinek az öt kihívás közül négy esetében van központi szerepe. A fegyverek ellenőrizetlen átruházása ugyanis hozzájárul a terrorizmus és a szervezett bűnözés súlyosabbá válásához, és a konfliktusok kirobbanásának és elterjedésének, valamint az állami struktúrák összeomlásának lényeges elemét jelentik. Ezen kívül a stratégia hangsúlyozza, hogy a kivitel-ellenőrzésnek fontos szerepe van a fegyverek elterjedésének mérséklésében.

               (5)

               Az ENSZ Közgyűlése által 2005. december 8-án elfogadott, az államok számára a tiltott kézi- és könnyűfegyverek kellő időben történő és megbízható azonosítását és nyomon követését lehetővé tevő nemzetközi egyezmény célja, hogy a meglévő kétoldalú, regionális és nemzetközi megállapodásokat kiegészítse és hatékonyságukat növelje a kézi- és könnyűfegyverek tiltott kereskedelme minden formájának megelőzése, leküzdése és megszüntetése érdekében.

               (6)

               Az Európai Tanács 2005. december 15–16-i ülésén elfogadott, a kézi lőfegyverek és könnyű fegyverek (SALW), valamint azok lőszereinek tiltott felhalmozása és kereskedelme elleni küzdelmet célzó uniós stratégia előírja, hogy az EU–nak regionális és nemzetközi szinten támogatnia kell a kivitel-ellenőrzést és a fegyverkivitelről szóló, a későbbiekben a 2008/944/KKBP közös álláspont által felváltott magatartási kódex előírásait többek közt azzal, hogy segít a harmadik országoknak a vonatkozó nemzeti jogi szabályozás megalkotásában, és előmozdítja az átláthatóságot segítő intézkedéseket.

               (7)

               2006. december 6-án az Egyesült Nemzetek Közgyűlése az Európai Unió valamennyi tagállamának támogatásával elfogadta az „Egy fegyverkereskedelmi szerződés felé: A hagyományos fegyverek behozatalára, kivitelére és továbbadására vonatkozó, közös nemzetközi normák megállapítása” című, 61/89 sz. határozatot. A 2006 decemberében és a 2007 júniusában és decemberében elfogadott tanácsi következtetések hangsúlyozzák annak fontosságát, hogy az EU és a tagállamok aktív szerepet játsszanak és együttműködjenek más államokkal és regionális szervezetekkel az Egyesült Nemzeteken belül elkezdődött folyamatban a hagyományos fegyverek behozatalára, kivitelére és továbbadására vonatkozó, közös nemzetközi normák megállapítása érdekében, melyek jelentősen hozzájárulnának ahhoz, hogy kezelni lehessen a hagyományos fegyverek elterjedését, amely nem kívánatos és felelőtlen folyamat, és amely aláaknázza a békét, a biztonságot, a fejlődést és az emberi jogok teljes körű tiszteletben tartását.

               (8)

               A Tanács 2008. március 17-én elfogadta a fegyverkivitel ellenőrzésének és az EU fegyverkivitelről szóló magatartási kódexe elveinek és szempontjainak harmadik országokban való előmozdítása érdekében folytatott uniós tevékenység támogatásáról szóló 2008/230/KKBP együttes fellépést (2), melynek keretében az utolsó intézkedésre 2009. október 27-én és 28-án került sor,

         ELFOGADTA EZT A HATÁROZATOT:
   1. cikk
   (1)   Az alábbiak gyakorlati megvalósítása érdekében:

               —

               Európai Biztonsági Stratégia,

               —

               a kézi lőfegyverek és könnyű fegyverek, valamint azok lőszereinek tiltott felhalmozása és kereskedelme elleni küzdelmet célzó uniós stratégia,

               —

               a 2008/944/KKBP közös álláspont 11. cikke,

               —

               a hagyományos fegyverek tiltott kereskedelmének megelőzésére és leküzdésére irányuló európai uniós program,

               —

               az államok számára a tiltott kézi- és könnyűfegyverek kellő időben történő és megbízható azonosítását és nyomon követését lehetővé tevő nemzetközi egyezmény és

               —

               a Tanácsnak a nemzetközi fegyverkereskedelmi szerződésről szóló következtetései

         az Európai Unió támogatja az alábbi célok előmozdítását segítő tevékenységeket:

               a)

               a 2008/944/KKBP közös álláspont kritériumainak és elveinek harmadik országokban való előmozdítása;

               b)

               harmadik országok támogatása a fegyverkivitel hatékony ellenőrzését biztosító jogi szabályozás megalkotásában és végrehajtásában;

               c)

               harmadik országok támogatása az engedélyeket kiállító tisztviselők képzése terén a fegyverkivitel-ellenőrzés megfelelő végrehajtásának és érvényesítésének biztosítása érdekében;

               d)

               a harmadik országok és régiók támogatása a fegyverkivitelről szóló nemzeti és regionális jelentések kidolgozása és más vizsgálati formák előmozdítása terén a fegyverkivitel átláthatóságának és elszámoltathatóságának növelése érdekében;

               e)

               harmadik országok bátorítása arra, hogy támogassák a hagyományos fegyverek világméretű kereskedelmére vonatkozó, nemzetközi előírások megállapítását célzó, jogilag kötelező érvényű nemzetközi szerződés kidolgozására irányuló Egyesült Nemzeteken belüli folyamatot, és közreműködés annak biztosításában, hogy a harmadik országok képesek legyenek megfelelni ezeknek a közös előírásoknak.

         (2)   Az (1) bekezdésben említett célok elérését előmozdító projektek ismertetése a mellékletben található.
   2. cikk
   (1)   E határozat végrehajtásáért az Unió külügyi és biztonságpolitika főképviselője felelős.
   (2)   Az 1. cikk (2) bekezdésében említett projektek technikai végrehajtását az alábbi végrehajtó szerv végzi:
   A német Gazdasági és Exportellenőrzési Szövetségi Hivatal (BAFA).
   (3)   A végrehajtó szerv e feladatát a főképviselő irányításával végzi. A főképviselő ebből a célból megköti a szükséges megállapodásokat a végrehajtó szervvel.
   3. cikk
   (1)   Az 1. cikk (2) bekezdésében említett projektek végrehajtását szolgáló pénzügyi referenciaösszeg 787 000 EUR.
   (2)   Az (1) bekezdésben meghatározott összeggel finanszírozott kiadásokat az Unió költségvetésére vonatkozó eljárások és szabályok szerint kell kezelni.
   (3)   Az e cikk (1) bekezdésében említett uniós hozzájárulás megfelelő végrehajtását a Bizottság felügyeli. Ebből a célból finanszírozási megállapodást köt a 2. cikk (2) bekezdésében említett végrehajtó szervvel. A finanszírozási megállapodások kimondják, hogy a végrehajtó szerv biztosítja az EU hozzájárulásának – a hozzájárulás mértékének megfelelő – láthatóságát.
   (4)   A Bizottság e határozat hatálybalépését követően a (3) bekezdésben említett finanszírozási megállapodás mihamarabbi megkötésére törekszik. A Bizottság tájékoztatja a Tanácsot az ezen eljárás során felmerülő nehézségekről és a megállapodások megkötésének időpontjáról.
   4. cikk
   (1)   A határozat kedvezményezett harmadik országaiba kirendelt uniós misszióvezetők e határozat szerinti utolsó munkaértekezletének, valamint a személyzetcseréknek a lezárását követően tényszerű jelentés készítenek minden egyes kedvezményezett harmadik országban elért eredményről.
   (2)   A főképviselő jelentést tesz a Tanácsnak e határozat végrehajtásáról a 2. cikk (2) bekezdésében említett végrehajtó szerv, valamint az e cikk (1) bekezdésében említett misszióvezetők által készített rendszeres jelentések alapján. E jelentések alapul szolgálnak a Tanács által végzendő értékeléshez. A Bizottság információt szolgáltat a projekteknek a 3. cikk (3) bekezdésében említett pénzügyi végrehajtásáról.
   5. cikk
   Ez a határozat az elfogadásának napján lép hatályba.
   Ez a határozat a 3. cikk (3) bekezdésében említett finanszírozási megállapodás megkötését követő 24 hónap elteltével, vagy ha ilyen finanszírozási megállapodás megkötésére nem került sor, az elfogadását követő hat hónap elteltével hatályát veszti.
   6. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2009. december 22-én.

            a Tanács részéről

            az elnök

         A. CARLGREN

      (1)  HL L 335., 2008.12.13., 99. o.

      (2)  HL L 75., 2008.3.18., 81. o.

      MELLÉKLET

         A fegyverkivitel ellenőrzésének és a 2008/944/KKBP közös álláspont elveinek és szempontjainak harmadik országokban való előmozdítása érdekében folytatott uniós tevékenység támogatása

      I.   Célok

      E határozat átfogó céljai a következők:

                  a)

                  a 2008/944/KKBP közös álláspont kritériumainak és elveinek harmadik országokban való előmozdítása;

                  b)

                  harmadik országok támogatása a fegyverkivitel hatékony ellenőrzését biztosító jogi szabályozás megalkotásában és végrehajtásában;

                  c)

                  harmadik országok támogatása az engedélyeket kiállító tisztviselők képzése terén a fegyverkivitel-ellenőrzés megfelelő végrehajtásának és érvényesítésének biztosítása érdekében;

                  d)

                  az országok és régiók támogatása a fegyverkivitelről szóló nemzeti és regionális jelentések kidolgozása és más vizsgálati formák előmozdítása terén a fegyverkivitel átláthatóságának és elszámoltathatóságának növelése érdekében;

                  e)

                  harmadik országok bátorítása arra, hogy támogassák a hagyományos fegyverek világméretű kereskedelmére vonatkozó, nemzetközi előírások megállapítását célzó, jogilag kötelező érvényű nemzetközi szerződés kidolgozására irányuló Egyesült Nemzeteken belüli folyamatot, és közreműködés annak biztosításában, hogy a harmadik országok képesek legyenek megfelelni ezeknek a közös előírásoknak.

            II.   Projektek

                  Cél:
                  Technikai segítségnyújtás azon érdekelt harmadik országoknak, amelyek késznek mutatkoztak a katonai technológia és felszerelések kivitelének ellenőrzésére vonatkozó előírásaik és gyakorlatuk javítására, és arra, hogy előírásaikat és gyakorlatukat az Európai Unió tagállamai által megállapított és alkalmazott, és a 2008/944/KKBP közös álláspontban és az ahhoz tartozó felhasználói útmutatóban lefektetett előírásokhoz és gyakorlatokhoz igazítsák.

                  Leírások és költségbecslések:

                              i.

                              Országok csoportjaival folytatott munkaértekezletek
                              A projekt 5 kétnapos munkaértekezlet formájában zajlik, melyre a kiválasztott országok kormányát, valamint vámügyi és engedélyezéssel foglalkozó tisztviselőit kell meghívni. A védelmi ipar képviselői szintén meghívást kaphatnak. A munkaértekezletekre a kedvezményezett országban vagy a főképviselő által meghatározott egyéb helyszínen kerülhet sor. Az érintett területekre vonatkozó képzést a 2008/944/KKBP közös állásponthoz csatlakozott uniós tagállamok nemzeti közigazgatásainak szakértői, továbbá az EU Tanácsának Főtitkársága és/vagy a magánszektor képviselői (ideértve a nem kormányzati szervezeteket is) nyújtják majd.

                              ii.

                              Személyzetcserék
                              A projektre a kedvezményezett uniós tagjelölt országok kormányzati és/vagy engedélyezéssel foglalkozó tisztviselői által a tagállamok megfelelő hatóságaihoz legfeljebb négy alkalommal tett, legfeljebb egy hónapig tartó munkalátogatás vagy tanulmányi látogatás keretében, vagy a tagállamok kormányzati és/vagy engedélyezéssel foglalkozó tisztviselői által a kedvezményezett országok megfelelő hatóságaihoz legfeljebb négy alkalommal tett, legfeljebb egy hónapig tartó munkalátogatás vagy tanulmányi látogatás keretében kerül sor (1).

            III.   Időtartam

      A projektek végrehajtásának becsült teljes időtartama 24 hónap.
      IV.   Kedvezményezettek

                  2010 első féléve:

                              i.

                              A Nyugat-Balkán országai (Albánia, Bosznia-Hercegovina, Horvátország, Macedónia Volt Jugoszláv Köztársaság, Montenegró és Szerbia)

                              ii.

                              Az európai szomszédságpolitika észak-afrikai mediterrán partnerei (Algéria, Egyiptom, Líbia, Marokkó és Tunézia)

                  2010 második féléve:
                  Az európai szomszédságpolitika kelet-európai és kaukázusi partnerei (Azerbajdzsán, Fehéroroszország, Grúzia, Moldova, Örményország és Ukrajna)

                  2011 első féléve:
                  A Nyugat-Balkán országai (Albánia, Bosznia-Hercegovina, Horvátország, Macedónia Volt Jugoszláv Köztársaság, Montenegró és Szerbia)

                  2011 második féléve:
                  Az európai szomszédságpolitika kelet-európai és kaukázusi partnerei (Azerbajdzsán, Fehéroroszország, Grúzia, Moldova, Örményország és Ukrajna)

            Amennyiben előre nem látott körülmények szükségessé teszik a kedvezményezettek jegyzékének vagy a munkaértekezletek ütemezésének módosítását, a hagyományos fegyverek kivitelével foglalkozó munkacsoport (COARM) a főképviselő javaslata alapján elvégezheti a módosítást.
      Amennyiben a fenti országok bármelyike nem kíván részt venni a munkaértekezleten, további országok kiválasztására kerülhet sor (2) az európai szomszédságpolitika következő partnerei közül: Izrael, Jordánia, Libanon, a Palesztin Nemzeti Hatóság és Szíria.
      V.   Hatásvizsgálat

      Az e határozat alapján kivitelezett utolsó munkaértekezlet és személyzetcsere lezárását követően e tanácsi határozat és a 2008/230/KKBP együttes fellépés hatásáról technikai felmérést kell végezni. Erre a kedvezményezett országokban elfogadott vonatkozó jogszabályokról, a fegyverkivitel-ellenőrzés céljára létrehozott hatóságokról és a bevezetett hatékony fegyverkivitel-ellenőrzési intézkedésekről készített tényszerű jelentések formájában kerül sor. A jelentéseket az egyes kedvezményezett országokba kirendelt uniós misszióvezetők készítik el.

         (1)  A csereprogramban részt vevő tisztviselők kiválasztásáról az illetékes tanácsi munkacsoport állapodik meg a főképviselő javaslata alapján.

         (2)  Erről az illetékes tanácsi munkacsoport állapodik meg a főképviselő javaslata alapján.


title: A Tanács határozata (1997. november 27.) az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához (1958. évi felülvizsgált megállapodás) való csatlakozásáról

text:
Fontos jogi nyilatkozat

|

31997D0836

Hivatalos Lap L 346 , 17/12/1997 o. 0078 - 0094

		A Tanács határozata(1997. november 27.)az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához ("1958. évi felülvizsgált megállapodás") való csatlakozásáról(97/836/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre, és különösen annak 100a. és 113. cikkére, összefüggésben a 228. cikk (2) bekezdésének első mondatával, a 228. cikk (3) bekezdésének második albekezdésével és a 228. cikk (4) bekezdésével,tekintettel a Bizottság javaslatára [1],tekintettel az Európai Parlament hozzájárulására [2],(1) mivel az 1999. október 23-i határozatában a Tanács felhatalmazta a Bizottságot, hogy részt vegyen az Egyesült Nemzetek Európai Gazdasági Bizottságának (EGB) 1958. március 20-án Genfben létrejött, a gépjármű berendezések és alkatrészek jóváhagyásáról és a jóváhagyás kölcsönös elismerése egységes feltételeinek elfogadásáról szóló megállapodása felülvizsgálatával foglalkozó tárgyalásokon;(2) mivel az 1958. évi megállapodást felülvizsgálták;(3) mivel az említett tárgyalások eredményeként a Közösség számára lehetővé vált, hogy a felülvizsgált megállapodás részese legyen regionális gazdasági integrációs szervezeti minőségében, amelyhez tagállamai jogköröket ruháztak át a megállapodás által érintett területen;(4) mivel a felülvizsgált megállapodáshoz történő csatlakozás a közös kereskedelempolitika egyik célját alkotja a Szerződés 113. cikkének megfelelően, hogy megszüntessék a Szerződő Felek között a gépjármű-kereskedelem technikai korlátait; mivel a Közösség szerepvállalása súlyt ad a megállapodás szerint lefolytatott harmonizációs tevékenységeknek, és így lehetővé teszi a harmadik országok piacaira történő könnyebb bejutást; mivel e szerepvállalás célja összhang kialakítása az "előírások" néven ismert jogi eszközök között, amelyeket a felülvizsgált megállapodásban és irányuló közösségi jogalkotásban fogadtak el e téren;(5) mivel a gépjárművek jóváhagyását és műszaki harmonizációját a Szerződés 100a. cikke alapján a járműrendszerekre, alkatrészekre és különálló műszaki egységekre vonatkozó irányelvek alapján folytatják, amelyek érintik a belső piac létrehozását és működését; mivel 1996. január 1-jétől az M1 kategóriájú járműveknél a harmonizáció teljes körű és kötelező a tagállamok gépjárművek és pótkocsijaik [3] típusjóváhagyásával kapcsolatos jogszabályainak közelítéséről szóló 1970. február 6-i 70/156/EGK tanácsi irányelv és az erre a járműkategóriára vonatkozó különálló irányelvek értelmezése szerint;(6) mivel a Közösség részéről a felülvizsgált megállapodáshoz történő csatlakozás megköveteli a Szerződés 189b. cikkében előírt eljárásnak megfelelően elfogadott jogi eszközök módosítását; mivel ezért szükséges az Európai Parlament hozzájárulása;(7) mivel a felülvizsgált megállapodás alapján a testületek által "előírások" néven elfogadott jogi eszközök a kihirdetésüket követő hat hónapos időszak lejártától számítva kötelezőek a Közösség számára, ha a Közösség nem jelezte azokkal szemben tiltakozását; mivel ezért elő kell írni, hogy az ilyen jogi eszközökkel kapcsolatos közösségi szavazást meg kell hogy előzze a felülvizsgált megállapodáshoz történő csatlakozás iránti kérelemnél alkalmazottal megegyező eljárás szerint elfogadott határozat, ha ezek a jogi eszközök nem jelentik a műszaki haladáshoz való igazodást;(8) mivel azonban, ha az ilyen jellegű előírások elfogadása önmagában a műszaki fejlődéshez történő igazodást jelenti, a Közösség szavazatát a járművek típusjóváhagyásra vonatkozó irányelvek esetében a műszaki igazodáshoz alkalmazott eljárás szerint döntik el;(9) mivel gyakorlati rendelkezések bevezetése célszerű a Közösség és a tagállamok felülvizsgált megállapodásban történő szerepvállalására;(10) mivel a felülvizsgált megállapodás a módosítása esetére egy egyszerűsített eljárásról rendelkezik; mivel közösségi szinten olyan döntéshozatali eljárásformát kell kialakítani, amely figyelembe veszi az adott eljárás korlátait;(11) mivel a felülvizsgált megállapodás szerint bármely új szerződő fél csatlakozási okiratai letétbe helyezésekor választhatja következésképpen annak bejelentését, hogy szándékai szerint nem vállal magára bizonyos ENSZ/EGB-előírásokban foglalt kötelezettségeket, amelyekre vonatkozóan részleteket köteles közölni; mivel a Közösség szándékában áll ennek a rendelkezésnek a felhasználása annak érdekében, hogy azonnal csatlakozhasson az előírások jegyzékéhez, ami a jármű-jóváhagyási rendszer megfelelő működése szempontjából alapvető jelentőséggel bír, amint azt korábban a 70/156/EGK, 74/150/EGK [4] és 92/61/EK [5] irányelvekben meghatározták, és tekintettel fontosságukra a járművek közösségi és hasonló módon, nemzetközi szintű jóváhagyását illetően, és megvizsgálják annak lehetőségét, hogy a későbbiekben esetenként más előírásokhoz csatlakozzanak;(12) mivel az említett csatlakozás nem érinti a Közösség által elfogadott jegyzékben felsorolt ENSZ/EGB-előírások alkalmazása felfüggesztésének lehetőségét, amint arról a felülvizsgált megállapodás 1. cikkének (6) bekezdésében rendelkeznek; mivel az alkalmazás ilyen szüneteltetése különösen olyan esetekre vonatkozik, amelyekben a Közösség szigorúbb határértékeket szab meg a szennyezésre és a zaj-kibocsátásra vonatkozóan, és a megfelelő ENSZ/EGB-előírásokat nem módosították ennek megfelelően;(13) mivel a Közösség nem csatlakozik az összes ENSZ/EGB-előíráshoz, hanem csak a jármű-jóváhagyási eljárás megfelelő működtetéséhez alapvető előírások meghatározott jegyzékéhez, azoknak a tagállamoknak, amelyek olyan előírásokhoz csatlakoznak, amelyekhez a Közösség nem csatlakozott, meg kell engedni az ilyen előírások további alkalmazását és fejlesztését;(14) mivel a Szerződés 234. cikke szerint a tagállamoknak biztosítaniuk kell, hogy ne legyen egyidejűleg összeegyeztethetetlenség a korábban aláírt ENSZ/EGB-előírások, amelyekhez azonban a Közösség nem csatlakozik, és a megfelelő hatályos közösségi jogszabályok között;(15) mivel a tagállamok részéről az ENSZ/EGB-előírásokhoz történő csatlakozás nem lehet összeegyeztethetetlen a 70/156/EGK, a 74/150/EGK és a 92/61/EGK irányelvek rendelkezéseivel, egyben figyelembe kell venni az 1983. március 28-i 83/189/EGK tanácsi irányelv eljárásait, amelyek egy eljárást állapítanak meg az információ biztosítására a műszaki szabványok és előírások terén [6];(16) mivel a közösségi szabályok szerint a tagállamoktól függ, hogy megvalósítsák a felülvizsgált megállapodás 2., 4. és 5. cikkeiből származó kötelezettségeket,A KÖVETKEZŐKÉPPEN HATÁROZOTT:1. cikkA Közösség csatlakozik az Egyesült Nemzetek Európai Gazdasági Bizottsága megállapodásához, amely kerekes járművekre és az azokba szerelhető, illetve azokon használható berendezésekre és tartozékokra vonatkozó egységes műszaki előírások elfogadásáról, valamint ezen előírások alapján kibocsátott jóváhagyások kölcsönös elismerésének feltételeiről szól (a továbbiakban: felülvizsgált megállapodás).A felülvizsgált megállapodás szövegét e határozat az I. melléklete tartalmazza.2. cikkA Tanács elnöke felhatalmazást kap, hogy kijelölje azt a személyt, aki jogosult a csatlakozási okirat letétbe helyezésére a felülvizsgált megállapodás 6. cikkének (3) bekezdésében előírtak szerint, és az e határozat IV. mellékletében foglalt értesítés közzétételére.3. cikk(1) A felülvizsgált megállapodás 1. cikkének (5) bekezdése alapján a Közösség kijelenti, hogy csatlakozása az e határozat a II. mellékletében felsorolt ENSZ/EGB-előírások megvalósítására korlátozódik.(2) A felülvizsgált megállapodás 1. cikkének (6) bekezdése alapján a Közösség az e határozat 4. cikke (2) bekezdésének második francia bekezdésében szabályozott eljárásnak megfelelően úgy határozhat, hogy a továbbiakban nem alkalmazza az általa korábban elfogadott ENSZ/EGB-előírást.(3) A felülvizsgált megállapodás 1. cikkének (7) bekezdése alapján a Közösség az e határozat 4. cikke (2) bekezdésének második francia bekezdésében szabályozott eljárásnak megfelelően úgy határozhat, hogy a felülvizsgált megállapodáshoz történő csatlakozás idején a csatlakozásból kizárt ENSZ/EGB-előírások közül egyet, néhányat alkalmaz vagy mindet alkalmazza.4. cikk(1) A Közösség és a tagállamok szerepvállalására vonatkozó gyakorlati megoldások az ENSZ/EGB munkájára tekintettel a III. mellékletben találhatók.A Közösség közreműködését, tekintettel az ENSZ/EGB munkaprogramjának prioritásaira, a III. melléklet 1. pontjában szabályozott eljárásnak megfelelően kell meghatározni.(2) A Közösség megszavazza bármely ENSZ/EGB előírás-tervezet vagy egy előírás-módosítás tervezetének elfogadását- ha egy hatályos előírást, amelyhez már csatlakozott, hozzáigazítanak a műszaki haladáshoz, a tervezetet jóváhagyták a 70/156/EGK irányelv 13. cikkében szabályozott eljárásnak megfelelően,- minden más esetben, ha a Bizottságtól származó javaslat szerint és az Európai Parlament hozzájárulásának beérkezésekor a Tanács minősített többséggel jóváhagyta a tervezetet.(3) Amennyiben egy ENSZ/EGB-előírást vagy egy ENSZ/EGB-előírás módosítását úgy fogadták el, hogy a Közösség nem szavazott ezek mellett, a Közösség a felülvizsgált megállapodás 1. cikke (2) bekezdésének második albekezdése szerint tiltakozását fejezi ki.(4) Amennyiben a Közösség egy ENSZ/EGB-előírás vagy egy ENSZ/EGB-előírás módosítása mellett szavaz, a döntésben arról is rendelkezni kell, hogy az adott előírás az Európai Közösség teljes jármű típus-jóváhagyási rendszerének részévé válik-e, és a közösségi jogszabály helyébe lép-e.(5) A Közösségre nézve kötelező ENSZ/EGB-előírásokat és az ENSZ/EGB-előírások módosításait hatálybaléptetés előtt a Közösségek hivatalos nyelvein az Európai Közösségek Hivatalos Lapjában ki kell hirdetni.5. cikk(1) A Közösség részéről a Szerződő Felekhez beterjesztett, a felülvizsgált megállapodáshoz javasolt módosításokat a Tanács minősített többséggel fogadja el a Bizottság javaslata szerint, az Európai Parlament véleményének kikérése után.(2) A megállapodáshoz történő csatlakozáskor követett eljárás szerint kell meghozni azt a döntést, amely szerint a más Szerződő Felek által a felülvizsgált megállapodáshoz javasolt módosításokkal szemben tiltakoznak, vagy sem. Ha az eljárás nem ért véget a módosított eljárás 13. cikkének (2) bekezdésében megállapított határidő lejárta előtt egy héttel, a Bizottság a Közösség nevében tiltakozik az adott módosítással szemben, mielőtt az említett határidő lejárna.6. cikkAzok a tagállamok, amelyek csatlakoznak vagy csatlakoztak azokhoz az ENSZ/EGB-előírásokhoz, amelyekre nézve a Közösség nem kötelezte el magát, folytathatják azoknak az előírásoknak az alkalmazását és fejlesztését a műszaki haladást tükröző módosítások elfogadásával, miközben biztosítják, hogy:- az ezen előírásokhoz történő csatlakozás nem összeegyeztethetetlen a 70/156/EGK, 74/150/EGK és 92/61/EGK irányelvek rendelkezéseivel, és- betartják a 83/189/EGK irányelv eljárásait.Kelt Brüsszelben, 1997. november 27.a Tanács részérőlaz elnökG. Wohlfart[1] HL C 69., 1996.3.7, 4. o.[2] Az 1997. november 21-én létrejött hozzájárulás (még nem került kihirdetésre a Hivatalos Lapban).[3] HL L 42., 1970.2.23, 1. o., A legutóbb a 96/27/EK irányelvvel módosított irányelv (HL L 169., 1996.7.8, 1. o.)[4] HL L 84., 1974.3.24, 10. o., A legutóbb az 1994. évi csatlakozási okmánnyal módosított irányelv.[5] HL L 225., 1992.8.10, 72. o., A legutóbb az 1994. évi csatlakozási okmánnyal módosított irányelv.[6] HL L 109., 1983.4.26, 8. o. A legutóbb a 96/139/EK bizottsági határozat által módosított irányelv (HL L 32., 1996.2.10, 31. o.).--------------------------------------------------